Beslutning [1]

om situationen i Zimbabwe

Den Blandede Parlamentariske Forsamling AVS-EU,

- der afholdt møde i Port Moresby (Papua Ny Guinea) den 25.- 28. november 2008,

- der henviser til forretningsordenens artikel 17, stk. 1,

- der henviser til rapporten fra den panafrikanske parlamentsvalgobservationsmission om de harmoniserede valg i Republikken Zimbabwe af 29. marts 2008,

- der henviser til den foreløbige erklæring af 29. juni 2008 fra den panafrikanske parlamentsvalgobservationsmission til præsidentvalget og suppleringsvalget i Zimbabwe,

- der henviser til den foreløbige erklæring af 30. juni 2008 fra den panafrikanske parlamentsvalgobservationsmission til præsidentvalget og suppleringsvalget i Zimbabwe,

- der henviser til den foreløbige erklæring af 29. juni 2008 fra Den Afrikanske Unions observationsmission til Zimbabwe,

- der henviser til resolutionen om dannelse af en national samlingsregering i Zimbabwe vedtaget på Den Afrikanske Unions topmøde i Sharm el-Sheikh den 1. juli 2008,

- der henviser til Principperne og retningslinjerne for afholdelse af demokratiske valg vedtaget af SADC's Parlamentariske Forum i 2001 og Principperne og retningslinjerne for afholdelse af demokratiske valg vedtaget på SADC-topmødet i Mauritius i august 2004,

- der henviser til aftalen af 15. september 2008 mellem Zimbabwe African National Union-Patriotic Front (ZANU-PF) og de to grene af Bevægelsen for Demokratisk Forandring (MDC) om en løsning på de udfordringer, Zimbabwe står over for,

- der henviser til traktaten om Det Sydlige Afrikas Udviklingsfællesskab (SADC) og de dertil knyttede protokoller, herunder SADC's valgprotokol,

- der henviser til akten om oprettelse af Den Afrikanske Union og Den Afrikanske Unions charter om menneskerettigheder og folkets rettigheder og det nye partnerskab for Afrikas udvikling (NEPAD),

A. der henviser til, at perioden op til valgene til præsidentembedet, parlamentet (underhuset) og senatet i marts 2008 samt præsidentvalget i juni var præget af uacceptabel vold og krænkelser af oppositionens rettigheder begået af visse enheder i Zimbabwes hær og milits, der var blevet indsat af Mugabes parti, ZANU-PF,

B. der henviser til, at arrestationen af Tandai Biti, generalsekretær for oppositionspartiet, MDC, under præsidentvalgkampen og mordforsøget på dette partis leder, Morgan Tsvangirai, der stillede op mod Robert Mugabe, og som blev tvunget til at flygte til en europæisk ambassade og herefter til at forlade landet, tvang Morgan Tsvangirai til at trække sig fra præsidentvalget,

C. der henviser til, at Morgan Tsvangirai vandt den første runde af præsidentvalget med et stort flertal, selv om befolkningen blev udsat for forskellige former for pres og intimidering, og til, at MDC også vandt parlamentsvalget (underhuset) og valget af formanden for parlamentet,

D. der henviser til, at den siddende præsident, Robert Mugabe, blev genvalgt på grundlag af det officielle resultat af præsidentvalget den 27. juni 2008, efter at Morgan Tsvangirai havde trukket sig,

E. der henviser til, at en lang række afrikanske observationsmissioner (Det Økonomiske Fællesskab af Vestafrikanske Stater, det panafrikanske parlament og Den Afrikanske Union) har fastslået, at valgresultaterne ikke afspejlede folkets vilje på grund af volden,

F. der henviser til, at den politiske aftale af 15. september 2008 om dannelse af en national samlingsregering for at gøre en ende på krisen indgået efter præsident Thabo Mbekis mægling er et fremstridt,

G. der henviser til det fortsatte dødvande i forhandlingerne mellem de to parter om en national samlingsregering,

H. der henviser til, at den katastrofale afvikling af valget har forværret den i forvejen katastrofale humanitære situation for befolkningen i Zimbabwe, der tvinger folk til at flytte fra deres hjem eller forlade landet,

I. der henviser til, at landet er truet af et koleraudbrud, der skyldes sammenbruddet af sundhedssystemet og vandforsyningen; der henviser til, at den forventede levealder i Zimbabwe er faldet fra 60 år for begge køn til 37 år for mænd og 34 år for kvinder i de seneste 10 år, og til, at 1,7 mio. mennesker nu er smittet med hiv i Zimbabwe,

J. der henviser til, at Verdensfødevareprogrammet (WFP) uddelte mad til 2 mio. zimbabwere i oktober, men at dette tal forventes at stige til 5,1 mio. i starten af 2009, hvilket betyder, at halvdelen af landets befolkning snart vil være afhængig af støtte,

K. der henviser til, at kun ca. 40 % af landets lærere ifølge UNICEF arbejder, og at kun en tredjedel af eleverne møder op til undervisningen,

L. der henviser til, at en delegation med deltagelse af den forhenværende amerikanske præsident Jimmy Carter, den forhenværende FN-generalsekretær Kofi Annan og menneskeretsaktivisten Graça Machel beklageligvis blev nægtet indrejsevisum til Zimbabwe,

1. fordømmer på det kraftigste voldskampagnerne mod og intimideringen af befolkningen med henblik på at påvirke udfaldet af valget i 2008 samt krænkelserne af oppositionens rettigheder;

2. fastslår, at valget i Zimbabwe i juli 2008 ikke kan anses for at have været gennemsigtigt, troværdigt og retfærdigt i lyset af disse åbenlyse krænkelser;

3. glæder sig over de afrikanske mæglingsbestræbelser ledet af præsident Thabo Mbeki og opfordrer på det kraftigste afrikanske lande og regionale institutioner som f.eks. SADC og AU samt fremtrædende afrikanere til at udvise større engagement i forhandlingen og den efterfølgende overvågning af en løsning på situationen i Zimbabwe;

4. bekræfter, at en national samlingsregering er en løsning på krisen i en overgangsperiode, der gør det muligt at indføre institutionelle reformer og genoprette retsstatsprincippet; understreger, at parterne i magtdelingsaftalen af 15. september 2008 blev enige om i fællesskab at finde en bæredygtig og varig demokratisk og fredelig løsning på den nuværende politiske, økonomiske og sociale krise i Zimbabwe;

5. opfordrer alle aftalens parter til at leve op til deres forpligtelser og engagere sig konstruktivt og fuldt ud i gennemførelsen af aftalen og udvise større tilbageholdenhed under forhandlingerne; understreger, at alle parter er lige, og at de bør afholde sig fra at træffe ensidige foranstaltninger i forbindelse med dannelsen af en ny regering;

6. opfordrer på det kraftigste det internationale samfund til at yde en hurtig og omfattende humanitær bistand til befolkningen i Zimbabwe;

7. bemærker de ødelæggende konsekvenser, som den politiske krise har for den zimbabwiske befolkning; bemærker, at EU netop har frigivet 10 mio. euro i støtte; opfordrer Mugabes regering til at ophæve alle restriktioner mod humanitære hjælpeorganisationer for at sikre, at den humanitære bistand kan leveres i overensstemmelse med principperne for medmenneskelighed, neutralitet, upartiskhed og uafhængighed;

8. er dybt bekymret over de zimbabwiske flygtninges situation i regionen og beklager voldshandlingerne mod de zimbabwiske flygtninge i nabolandene; opfordrer Kommissionen til at støtte nabolandene gennem finansielle og materielle bistandsprogrammer for flygtningene;

9. retter en kraftig appel til alle berørte parter og det internationale samfund om at være rede til at yde hurtig bistand til postkonfliktgenopbygningen i Zimbabwe;

10. beklager dybt, at delegationen af ældre statsmænd, heriblandt den forhenværende FN-generalsekretær Kofi Annan, den forhenværende amerikanske præsident Jimmy Carter og forkæmperen for kvinders og børns rettigheder Graça Machel blev nægtet indrejsevisum af Mugabes styre; eftersom de ønskede at bruge deres indflydelse til at øge nødhjælpen til landet omgående og på længere sigt for at standse det zimbabwiske folks forfærdelige lidelser; støtter kraftig de bestræbelser, som delegationen af ældre statsmænd gør for at mildne den humanitære krise i Zimbabwe;

11. anmoder den fremtidige nationale samlingsregering om at nedsætte en neutral og uafhængig freds- og forsoningskommission for at fremme en national helingsproces, der skal undersøge de forbrydelser mod menneskeheden, tortur, voldtægt og andre forbrydelser, der er begået i interne konflikter;

12. mener, at det er af afgørende betydning, at det nyvalgte parlament modtager midler og støtte, således at det kan styrke sin kapacitet;

13. pålægger sine formænd at sende denne beslutning til AVS-EU-Ministerrådet, Europa-Kommissionen, det panafrikanske parlament, Zimbabwes regering og parlament, Den Afrikanske Union, SADC og FN's Generalsekretær.

[1] Vedtaget af den Blandede Parlamentariske Forsamling AVS-EU den 28. november 2008 i Port Moresby (Papua Ny Guinea).

--------------------------------------------------